

**POROČILO**

**O IZVEDENIH AKTIVNOSTIH IZ**

**AKCIJSKEGA NAČRTA DOSTOPNOSTI**

**2021-2024 MESTNE OBČINE NOVA GORICA**

**ZA LETO 2023**

**Nova Gorica, april 2024**

**UVOD**

Mestna občina Nova Gorica (v nadaljevanju: mestna občina) se je vključila v projekt »Občina po meri invalidov« predvsem zaradi potrditve, da se aktivnosti na področju izboljšanja položaja invalidov v mestni občini odvijajo v pravo smer. V ta namen je mestna občina imenovala svet za invalide, pripravila analizo položaja invalidov v mestni občini in Akcijski načrt občine po meri invalidov 2012 – 2015. Pod budnim očesom Zveze delovnih invalidov Slovenije, smo leta 2012 listino tudi pridobili. S pridobitvijo listine, se je naše delo in oranje ledine na področju izboljšanja položaja invalidov šele začelo.

Aktivnosti prvega akcijskega načrta so bile usmerjene v upoštevanje različnih potreb občanov, načrtnemu razvijanju, vzpodbujanju in realizaciji dejavnosti ter ukrepov, ki so bistveno prispevale k večji kvaliteti osebnega življenja vseh invalidov in njihovih družin. Takšen način dela in sodelovanja z invalidskimi organizacijami v lokalni skupnosti je resnično doprinesel k izboljšanju dela in življenja invalidov.

Sledila je priprava in realizacija drugega Akcijskega načrta občine po meri invalidov 2016 – 2019. Realizacija tega akcijskega načrta je doprinesla preskok v sami miselnosti zaposlenih v občinski upravi in družbi o potrebah invalidov in povezovanje med civilno družbo, javnimi zavodi, inštitucijami in občino. Utrdilo se je medsebojno sodelovanje invalidskih organizacij ter njihovo sodelovanje z ostalimi organi ter ustanovami v lokalni skupnosti. Opaziti je bilo vse večje vključevanje invalidov in invalidskih organizacij k razpravam in delavnicam za pripravo strategij in dolgoročnih projektov lokalne skupnosti.

Ker je bilo na vseh področjih opaziti, da so invalidi vključeni v obravnavo različnih problematik z možnostjo konstruktivnega in enakopravnega prispevanja k življenju v lokalni skupnosti, smo se odločili, da na področju invalidov naredimo korak dlje in aktivnosti v okviru listine Občina po meri invalidov, usmerimo v pripravo strateškega dokumenta na področju dostopnosti. Strateški načrt dostopnosti Mestne občine Nova Gorica (v nadaljevanju SND) opredeljuje kako naj občina v bodoče rešuje težave z dostopnostjo do javnih ustanov oz. prostora, informacij in storitev za vse, ki imajo težave z dostopom do prostora, informacij in storitev (ne samo za invalide). SND sledi načelom, ki jih je občina prevzela s sodelovanjem v projektu Občina po meri invalidov.

Dostopnost do prostora vključuje Smernice za zagotavljanje dostopnosti na javnih površinah, ki so sprejete v skladu z 22. členom Gradbenega zakona, ki predvideva, da lahko občina, če se dogovori z invalidskimi organizacijami nekoliko zniža zahteve za dostopnost zunanjih javnih površin, ki so zapisane v zakonodaji. V zameno za znižanje nekaterih zahtev (kot je npr. nameščanje taktilnih oznak v vaseh in naseljih, kjer te niso potrebne), se občina zaveže, da bo namenjala določena sredstva odpravljanju ovir tam, kjer je to bolj nujno, ter vključevala invalidske organizacije v postopke projektiranja javnih površin tako, da bo mogoče najti dobre rešitve, primerne za vse uporabnike.

Dostop do informacij je za uspešno rabo javnih storitev in sodelovanje v procesih v družbi zelo pomemben in za ljudi z oviranostmi največkrat tudi zelo težaven. Dostopnost informacij povezuje različna področja, od informacijske tehnologije do oblikovanja proizvodov in načrtovanja prostora ter procesov, ki potekajo v njem. Tako je tema dostopnosti informacij neločljivo povezana z dostopnostjo prostora in dostopnostjo storitev. Težave z dostopom do informacij imajo predvsem ljudje z okvarami sluha in/ali vida ter ljudje z motnjami v duševnem razvoju, pa tudi ljudje z raznimi kognitivnimi okvarami, slabim spominom, motnjami branja, po poškodbi glave itd.

Pri zagotavljanju dostopnosti do storitev za ljudi z okvarami vida in/ali sluha ter ljudi z motnjo v duševnem razvoju je predvsem pomembno izobraževanje in usposabljanje zaposlenih, ki stopajo v stik s strankami. Dostopnost storitev pomeni tudi spodbujanje razvoja in zagotavljanje kontinuiranega izvajanje programov in storitev s področij športa in rekreacije, kulture, vzgoje in izobraževanja ter zdravja, socialnega varstva in zaposlovanje za aktivno vključevanje oseb z oviranostmi v vsakdanje življenje lokalne skupnosti.

Mestna občina se je s sprejemom SND zavezala, da bo pripravila štiriletni akcijski načrt izvajanja ukrepov iz SND. Akcijski načrt dostopnosti je bil na Mestnem svetu Mestne občine Nova Gorica potrjen 11. 3. 2021 in velja za obdobje 2021-2024. Poročilo o izvedenih aktivnostih iz Strateškega načrta dostopnosti Mestne občine Nova Gorica v letu 2023 je nastalo v sodelovanju z vsemi občinskimi službami, javnimi zavodi, katerih ustanoviteljica je mestna občina, nekaterimi drugimi javnimi zavodi ter invalidskimi in nevladnimi organizacijami. Poročilo je razdeljeno na tri poglavja: dostopnost do prostora, dostopnost do informacij ter dostopnost do storitev.

1. **POGLAVJE: DOSTOPNOST DO PROSTORA**

**DOSTOPNOST DO PROSTORA:** Poglavje se nanaša na vse t.i. posege v prostor, ki jih izvaja mestna občina (vključno z vsemi organi in javnimi podjetji, katerih (so)-ustanoviteljica je) in koncesionarji, katerim je mestna občina prenesla s koncesijo določene naloge. Najprej so opisani postopki oziroma aktivnosti, ki jih morajo izvesti nosilci posameznih nalog na področju prostora, da zagotovijo skladnost posegov s SND MONG ter posebna orodja, ki jih pri tem lahko uporabljajo.

Posege v prostor v tem poglavju delimo na:

1. TRAJNE POSEGE (novogradnje, rekonstrukcije, vzdrževalna dela, odstranitev objekta, spremembe namembnosti)

2. ZAČASNE UREDITVE (preusmeritve prometa v času zapore ceste, izdaja dovoljenj za posebne rabe prostora, začasne ureditve v času trajanja prireditev)

3. OPREMLJANJE PROSTOROV IN SELITVE (opremljanje prostorov v javni rabi, selitve javnih storitev v druge lastne ali najemniške prostore)

V nadaljevanju so predstavljene izvedene aktivnosti v letu 2023.

**Aktivnosti Mestne občine Nova Gorica:**

V sklop projekta »Vzpostavitev povezanega kolesarskega omrežja Nove Gorice«  so bili v letu 2023 izvedeni različni odseki kolesarskih povezav in sicer:

Cankarjeva ulica:

* vzpostavitev dvostranske enosmerne kolesarske steze in pločnika vzdolž celotne trase (cca 2 km),
* ureditev dveh parov avtobusnih postajališč,
* v sklopu investicije je bilo poskrbljeno tudi za dostopnost ranljivih skupin (v obsegu investicije opremljenost s taktilnimi oznakami, vključno z vodenjem do avtobusnih postajališč ter primerno nižanje robnikov),
* rekonstrukcija dveh parkirnih mest za invalide.

Rejčeva ulica:

* prilagoditve za dostopnost ranljivih skupin (zvedene taktilne oznake vzdolž ulice, vključno s križiščem s Prvomajsko ulico ter križiščem z Delpinovo ulico, primerno znižani robniki.)

Trubarjeva ulica:

* prilagoditve za dostopnost ranljivih skupin (izvedene taktilne oznake ter primerno znižani robniki na odseku med križiščem Trubarjeve ulice in Delpinove ulice do povezovalne kolesarske pešpoti ob vodotoku Koren)

V sklopu izgradnje II. faze pločnika Dornberk-Draga, od odcepa za železniško postajo Dornberk do odcepa za Zdravstveni dom Dornberk, predstavlja zaključno fazo izgradnje pločnika ob državni cesti na območju Dornberka in s tem varnejšo dostopnost prebivalcev Gradišča nad Prvačino (dom starejših) in Dornberka do servisnih dejavnosti (zdravstveni dom, lekarna, trgovina osnovna šola).

Z izgradnjo krožišča Ajševica se je na območju izboljšala prometna varnost. Krožišče je opremljeno s pločnikom in kolesarsko stezo, navezavo pločnika na obstoječo mrežo in možnostjo navezave kolesarske steze na planirane odseke kolesarske steze v smereh proti Novi Gorici in Ajdovščini, krožišče je prilagojeno za dostopnost ranljivih skupin.

Rekonstruiralo in na novo se je uredilo 25 postajališč mestnega prometa, kjer so v sklopu postajališč urejene tudi taktilne oznake.

**Aktivnosti drugih vključenih:**

Goriška knjižnica Franceta Bevka Nova Gorica

Stavba Goriške knjižnice v Novi Gorici je dostopna gibalno oviranim, saj jim omogoča dostop do stavbe s prilagojenim pločnikom, gibanje znotraj stavbe pa jim je omogočeno z dvigalom.

Gibalno oviranim je omogočen dostop le do Krajevne knjižnice Branik, ki ima prostor v pritličju. Ostali krajevni knjižnici, ki sta v Mestni občini Nova Gorica (Prvačina in Solkan), pa žal ne omogočata tega dostopa, saj sta v nadstropju in brez dvigal.

Tudi vstop v bibliobus je gibalno oviranim onemogočen, saj je dvigalo že dalj časa v okvari, stroški za popravilo so visoki. Trenutno je v izgradnji nov bibliobus, ki bo predvidoma v uporabi od jeseni 2024 in bo imel tudi sodobno dvigalo za invalide.

Kulturni dom Nova Gorica

V letu 2023 niso izvajali nobenih aktivnosti na tem področju. Kulturni dom Nova Gorica je potreben temeljite prenove, da bi ga lahko začeli nazivati invalidom dostopna in prijazna institucija.

Goriška lekarna Nova Gorica

Uredili so dostop za invalide v lekarno, drugih aktivnosti niso izvedli.

Zveza kulturnih društev Nova Gorica

Zveza kulturnih društev Nova Gorica je samostojna in nepridobitna organizacija, ki povezuje kulturna društva s področja ljubiteljskih kulturnih dejavnosti in ima status nevladne organizacije v javnem interesu na področju kulture. V upravljanju ima prostore na ulici Gradnikove brigade 25 (»Točka ZKD«), v katerih imajo številna društva in njihove sekcije redne vaje, potekajo tudi prireditve in izobraževanja. Te prostore obiskujejo in uporabljajo tudi invalidne osebe kot člani društev, zunanji sodelavci v programih ZKD ali obiskovalci. Zgradba je prilagojena uporabi invalidov, saj ima klančino na glavnem vhodu. V letu 2023 je Mestna občina Nova Gorica uredila 2 parkirni mesti za invalidne osebe na parkirišču pred glavnim vhodom v Točko ZKD, s čimer je bistveno olajšala invalidnim osebam dostop v prostore Točke ZKD. V letu 2024 bi želeli urediti klančino za invalidne osebe tudi na stranskem vhodu v prostore Točke ZKD.

Medobčinsko društvo slepih in slabovidnih Nova Gorica

Medobčinsko društvo slepih in slabovidnih Nova Gorica (v nadaljevanju tudi: MDSSNG) je skupaj z Mestno občino Nova Gorica in Zavodom Dostop opravilo pregled in svetovanje za:

* ureditev dostopa do objekta bazena v Športnem parku v Novi Gorici,
* ureditev dostopa do javnega stranišča,
* ureditev dostopa Cankarjeve, Rejčeve in Delpinove ulice v Novi Gorici,
* ureditev dostopa za Medpodjetniški izobraževalni center – Šolski center Nova Gorica.

Društvo za pomoč osebam s posebnimi potrebami Stara Gora

Društvo za pomoč osebam s posebnimi potrebami Stara Gora je tudi v letu 2023 poudarjalo potrebo po ureditvi dovozne poti in poti za invalide na relaciji Rožna Dolina – Stara Gora. Zadeva se je obravnavala tako na Svetu za invalide Mestne občine Nova Gorica, kot v drugih institucijah. V tem letu se je promet na tej relaciji potrojil in je le-ta postala ozko grlo tako za prevoz, kot za pešpot invalidov. Invalidov z vozički sploh ne morejo več voziti do Rožne Doline, ker je pot nemogoča in nevarna. Mestna občina Nova Gorica je sicer nemogoče zadeve uredila na način, da je postavila signalizacijo in uvedla se je cona z omejitvijo hitrosti 30 km/uro. Postavljena je bila tudi signalizacija, ki opozarja na invalide. Na žalost se omejitve pogosto ne upošteva. Ob že tako ozki poti, se dobijo tudi taki, ki parkirajo ob cesti, kar še dodatno predstavlja oviro. V letu 2022 je Mestna občina Nova Gorica naročila izdelavo projektne dokumentacije za obnovo ceste, v okviru katere se je predvidevala ureditev k naselju individualnih hiš za odcepom iz Vipavske ceste. V tem okviru je bila predvidena tudi ureditev ustreznih površin za pešce, ne pa tudi za invalide, za kar se prizadeva Društvo za pomoč osebam s posebnimi potrebami Stara Gora. Ker gre za poplavno območje, realizacija projekta ne bo mogoča. Društvo za pomoč osebam s posebnimi potrebami Stara Gora si bo še naprej prizadevalo za ureditev zgornjega dela dostopa za Staro Goro, saj trenutno nima pločnika za hojo ali vožnjo invalidov. Iz zemljiškoknjižnih izpiskov izhaja, da je dostopna cesta za Staro Goro izključno v pristojnosti Mestne občine Nova Gorica, medtem, ko je okolica bolnišničnih objektov v lasti Republike Slovenije. Podana je bila pobuda, da se čim prej pripravi idejni načrt ureditve poti. Za realizacijo ureditve poti bo Društvo za pomoč osebam s posebnimi potrebami poizkusilo vplivati na vodstvo bolnišnice v Šempetru. Vodstvo VDC Stara Gora je pobudo že podalo oz. podprlo.

V VDC Stara Gora se je v letu 2023 postavilo novo dvigalo. Na Trnovem je bila obnovljena nova stavba za uporabnike, kar pomeni razbremenitev prostorov v Stari Gori.

Pobudo za ureditev dostopne poti do Stare Gore je obravnaval tudi svet za invalide in sprejel pobudo, da se pripravi idejni načrt ureditve. Svet za invalide se je seznanil z odgovorom Službe za okolje in prostor Mestne občine Nova Gorica glede ureditve dostopne poti za invalide do enot v Stari Gori in sprejel sklep, da se zadeva prednostno uredi.

1. **POGLAVJE: DOSTOPNOST DO INFORMACIJ**

**DOSTOPNOST DO INFORMACIJ:** Poglavje zajema postopke oziroma protokole, ki jih izvajalci oz. vodje projektov upoštevajo, z namenom, da bodo čim lažje in čim bolj učinkovito zagotovili izpolnjevanje zavez iz SND. Vodja projekta preveri, za kateri tip objekta/projekta/naloge gre, in v skladu s tem izvede aktivnosti, predlagane v protokolu. Opisani so tudi ukrepi, ki pripomorejo k izboljšanju dostopa do informacij.

V nadaljevanju so predstavljene izvedene aktivnosti v letu 2023.

Mestna občina Nova Gorica

Mestna občina Nova Gorica je 20. 2. 2023 za zaposlene v občinski upravi in javne zavode organizirala izobraževanje o digitalni dostopnosti. Predstavljene so bile vrste oviranosti, katere skupine oseb se s temi oviranostmi soočajo in kako jih v digitalnem svetu najpogosteje oz. najbolj uspešno premagujejo. Udeleženci so spoznali zgodovino nastanka standardov dostopnosti in njihove osnove ter področja, ki se jih standardi dotikajo in zakonodajo, ki standarde podpira. Predstavljena je bila tudi dostopnost spletnih strani in dokumentov.

Občina je nadaljevala s projektom prilagajanja spletne strani novogoriške mestne občine ([www.nova-gorica.si](http://www.nova-gorica.si/)) z vidika dostopnosti, ki obiskovalcem nudi veliko več, kot je običajnemu uporabniku vidno na prvi pogled. Po oceni poznavalcev sodi namreč med redke ustrezno prilagojene strani za osebe z različnimi oviranostmi, tako za slepe in slabovidne kot za vse, ki se spopadajo z različnimi motoričnimi oziroma fizičnimi preprekami. Nivo dostopnosti spletne strani Mestne občine Nova Gorica je podrobno opisana v Izjavi o dostopnosti, ki je objavljena na spletni strani mestne občine. Povprečen uporabnik spletne strani brez oviranosti in brez ustreznih računalniških znanj s področja dostopnosti  ne more sam preveriti dostopnosti strani. Osebe z oviranostmi, ki imajo ustrezno opremo in so naučene, kako dostopati do spletne strani, pa lahko normalno dostopajo do vsebin. Mestna občina Nova Gorica je tako s prilagoditvijo spletne strani zahtevam Zakona o dostopnosti spletišč in mobilnih aplikacij omogočila, da je spletna stran večinoma dostopna in prijazna za vse njene obiskovalce.

Zdravstveni dom Osnovno varstvo Nova Gorica

Zdravstveni dom osnovno varstvo je v letu 2023 optimiziral spletno stran z urejanjem prikaza vsebin za uporabnike podpornih tehnologij. V letu 2024 se je zaradi zagotavljanja skladnosti in upoštevanja smernic Zakona o dostopnosti spletišč in mobilnih aplikacij v celoti prenovilo spletno stran, ki je trenutno v testni fazi in bo v kratkem objavljena.

Goriška knjižnica Franceta Bevka Nova Gorica

Že leta 2017 so se lotili zahtevnega in obsežnega projekta celostne prenove signalizacije, s katero želijo knjižnico še bolj približati uporabnikom ter vzpodbuditi njihovo samostojnost pri uporabi knjižničnega gradiva in storitev. Nova signalizacija upošteva uporabnike s posebnimi potrebami, to je senzorno ovirane uporabnike z bralno-napisovalnimi težavami (večji napisi, kontrast, uporaba piktogramov, poravnava besedila, nebleščavost …). Pri tem upoštevajo smernice in ugotovitve kolegice Polone Palčič v magistrskem delu: »Prilagoditev signalizacije v splošni knjižnici osebam z disleksijo« (2013). Signalizacijo sproti dopolnjujejo in prilagajajo trenutnim potrebam.

Pripravili so načrt prenove signalizacije tudi v vseh krajevnih knjižnicah in ga realizirali v letu 2022.

Knjižnica redno dopolnjuje knjižnično zbirko z nakupom gradiva za uporabnike s posebnimi potrebami (zvočne knjige, knjige s povečanim tiskom, v brajici in za dislektike). Gradivo tudi primerno označi.

Uporabnikom z manjšimi okvarami vida (slabovidnim) ponujajo posebej označeno leposlovje. Priporočajo jim tudi uporabo spletne knjižnice Biblos, ki ob uporabi bralnikov omogoča prilagoditev velikosti pisave in osvetlitve. Biblos ponuja izposojo in prodajo e-knjig. Zbirka se nenehno dopolnjuje. E-knjige so razvrščene v več kategorij, omogočeno je tudi iskanje s pomočjo iskalnika. Biblos je povezan tudi s katalogom COBISS+, kar pomeni, da se pri iskanju po COBISS-u izpiše (če obstaja) tudi elektronska verzija knjige in trenutna dostopnost.

Na portalu Audibook si lahko člani Goriške knjižnice brezplačno izposojajo zvočne e-knjige v slovenskem jeziku. Trenutno je na voljo več kot 600 različnih naslovov - strokovne, leposlovne, otroške in mladinske knjige; med njimi je tudi več naslovov domačega branja. Ponujeni so naslovi slovenskih in tujih avtorjev. Zvočne e-knjige, ki jih ponuja Goriška knjižnica, so vidne tudi v Katalogu Cobiss+, izposoja poteka preko mobilne aplikacije.

Zavod GO!25

Zavod GO!2025 je izvedel aktivnosti za pripravo platforme Brezmejno Brezžično. V letu 2023 je bil programskemu partnerju EZTS GO posredovan Zakon o dostopnosti spletišč in mobilnih aplikacij, saj javni zavod EZTS GO (ustanovitelj MONG) za projekt Evropska prestolnica kulture Nova Gorica - Gorica izvaja naloge spletne platforme [www.go2025.eu](http://www.go2025.eu). Ta je prilagojena odzivno tako za spletne platforme kot za mobilne platforme, lansirana pa je bila v letu 2024.

Slovensko narodno gledališče Nova Gorica

Slovensko narodno gledališče Nova Gorica je pričelo s prilagajanjem spletne strani skladno z zakonskimi predpisi glede dostopnosti. Spletna stran bo plasirana junija 2024.

VDC Nova Gorica

V Varstveno delovnem centru Nova Gorica so namestili večji kontrastni napis VDC Nova Gorica, kontrastno označitev zvoncev ter namestitev usmerjevalnega napisa od vhoda do recepcije.

Medobčinsko društvo slepih in slabovidnih Nova Gorica

MDSSNG je skupaj z Zavodom Dostop opravilo svetovanje pri izdelavi informacijskih označb za Center za socialno delo Severna Primorska, Mestno občino Nova Gorica in Fakulteto za uporabne družbene študije v Novi Gorici.

MDSSNG Nova Gorica je bilo vključeno tudi pri izdelavi oz. prilagoditvi spletne strani zavoda GO!2025 - Evropska prestolnica kulture Nova Gorica.

Društvo za pomoč osebam s posebnimi potrebami Stara Gora

Društvo za pomoč osebam s posebnimi potrebami Stara Gora se je v letu 2023 seznanilo s Pobudo za ureditev proti dostopne invalidom, ki je bila izdelana pod vodstvom VDC Stara Gora iz leta 2018 in 2023. Stekli so tudi pogovori z vodstvom bolnišnice, z namenom, da predstavijo nove predloge za ureditev dostopne poti. Na Svetu za invalide Mestne občine Nova Gorica je bil sprejet sklep: »Svet za invalide se je seznanil z odgovorom Službe za okolje in prostor Mestne občine Nova Gorica glede ureditve dostopne poti za invalide do enot v Stari Gori in apelira se na pristojno službo, da se zadeva prednostno uredi. Do junija 2024 naj se pripravi idejni načrt ureditve poti«.

1. **POGLAVJE: DOSTOPNOST DO STORITEV**

**DOSTOPNOST DO STORITEV:** V tem delu so opredeljeni vsi ukrepi, ki pripomorejo k izboljšanju dostopnosti do storitev. V skladu s SND MONG so ukrepi razdeljeni v sedem poglavij.

1. Ozaveščanje in informiranje javnosti o invalidski problematiki, usposabljanje strokovnega osebja

Mestna občina Nova Gorica

9. 2. 2023 je Novo Gorico v organizaciji Ministrstva za socialne zadeve Republike Latvije in v partnerstvu z Latvijskim podeželskim forumom obiskala delegacija iz Latvije. Namen obiska je bila seznanitev s primeri dobre prakse pri vključevanju ranljivih skupin. Delegacijo so sestavljali predstavniki latvijskega Ministrstva za socialne zadeve, izobraževalci za socialno delo, socialni delavci iz občin in nevladne organizacije za skupnostno delo na državni ravni. Gostom smo predstavili Strateški načrt dostopnosti Mestne občine Nova Gorica in njegovo izvajanje v praksi. Najbolj so jih zanimali primeri konkretnih praks, kot npr. rehabilitacija slepih in slabovidnih, pristop Goriškega muzeja pri načrtovanju ogledov v muzeju za ranljive skupine, konkretne dejavnosti z ranljivimi skupinami, kot so slikarske delavnice, smučanje, tek ipd. Zanimali so jih tudi načini financiranja posameznih dejavnosti in proces oblikovanja strategije dostopnosti.

Prednost dobro delujočega sistema socialnega varstva v novogoriški mestni občini je v tesnem sodelovanju in hitrem odzivanju vseh akterjev v lokalnem okolju, ki delujejo na področju socialnega varstva. V občini se trudimo prisluhniti konkretnim stiskam ljudi in zato iščemo rešitve, kako pomagati pri širitvi ali vzpostavljanju novih programov, iskanju virov financiranja ter zagotavljanju prostorskih pogojev.

Predstavitve so prispevali: Zavod za zaposlovanje Nova Gorica (delo na področju zaposlovanja in sodelovanje z nevladnimi organizacijami), Mestna občina Nova Gorica (delo na področju socialnega varstva in delo z nevladnimi organizacijami), Zveza Lions klubov Slovenije (humanitarno delo v Sloveniji z poudarkom področja slepih in slabovidnih), Ljudska univerza Tolmin (vseživljenjsko učenje, predvsem na področju ranljivih skupin), Goriški muzej (vključevanje ranljivih skupin v svoje aktivnosti in prilagajanje dostopnosti ter vodenje ranljivih skupin), Zavod Dostop, zavod za spodbujanje dostopnosti (pripravil Strateški načrt dostopnosti do prostora, storitev, informacij in digitalizacije v Novi Gorici) in Medobčinsko društvo slepih in slabovidnih Nova Gorica (rehabilitacija slepih in slabovidnih v domačem okolju in drugih programov, ki jih izvajajo; povezovanje društva).

Mestna občina Nova Gorica redno osvešča javnost o pomenu enakovredne obravnave ranljivih skupin in skupnih aktivnostih, ki jih imajo posamezne invalidske organizacije z novogoriško mestno občino (npr. Tečem, da pomagam, GO šofer, predstavitev tipnih maket itd.).Obveščanje poteka preko sporočil za javnost, objav na spletni strani in na družbenih omrežjih mestne občine ter preko poročanja na novinarskih konferencah ter v izjavah za medije.

Župan Samo Turel je v začetku mandata tudi sklical predstavnike invalidskih organizacij ter se podrobneje seznanil z njihovim delom in izzivi, o čemer smo tudi obvestili širšo javnost.

Center za socialno delo Severa Primorska

Center za socialno delo Severna Primorska (v nadaljevanju: CSD SPRIM) je izvedel na področju ozaveščanja in informiranja javnosti o invalidski problematiki ter usposabljanja strokovnega osebja naslednje aktivnosti:

* v januarju 2023 sta se koordinatorici invalidskega varstva udeležili izobraževanja o avtizmu na Društvu PO-MOČ,
* v marcu 2023 je bilo na CSD SPRIM izvedeno delovno srečanje z izvajalci osebne asistence,
* v marcu 2023 je bila na CSD SPRIM izvedena delavnica o slepoti in slabovidnosti s strani MDSSNG,
* v septembru 2023 je bilo na CSD SPRIM delovno srečanje VDC-jev v naši regiji in enot CSD SPRIM (skrbništvo),
* v oktobru 2023 je bila na CSD SPRIM izvedena delavnica o dostopnosti gluhih in naglušnih v organizaciji MDSSNG,
* v oktobru 2023 je bilo na CSD SPRIM delovno srečanje osnovnih šol, ki izvajajo izobraževalni program za otroke s posebnimi potrebami v naši regiji,
* v decembru 2023 se je na CSD SPRIM zaposlila nova sodelavka Tanja Žorž, ki je pristojna za področje dolgotrajne oskrbe.

Medobčinsko društvo lepih in slabovidnih Nova Gorica

MDSSNG je kontinuirano informiralo javnost v različnih medijih o potrebah, dogodkih in aktivnostih slepih in slabovidnih. Izvedli so izobraževalne delavnice o slepoti in slabovidnosti ter njihovih posebnih potrebah za strokovne delavce Centra za socialno delo Severna Primorska ter izobraževanja o slepoti in slabovidnosti, njihovih posebnih potrebah za umetnike in druge udeležence EPK projekta Galerija onkraj vidnega.

Predstavili so dejavnosti društva delegaciji iz Latvije (predstavniki Ministrstva za delo, družino, socialne zadeve in enake možnosti), izobraževalci za socialno delo, socialni delavci občin in nevladne organizacije za skupnostno delo na državni ravni. Dejavnost društva so predstavili tudi na konferenci v Ogleju.

Delavnice o slepoti in slabovidnosti so pripravili tudi za učence OŠ Solkan, podružnica Trnovo, OŠ Kozara ter predšolske otroke Vrtca Nova Gorica, enota Kekec in Vrtca Grgar.

Društvo za pomoč osebam s posebnimi potrebami Stara Gora

Društvo za pomoč osebam s posebnimi potrebami Stara Gora je sodelovalo na predstavitvi Centra za krepitev zdravja za vse pod okriljem Zdravstvenega doma Nova Gorica. Društvo se je tam predstavilo s posebno zloženko.

Društvo ko-RAK.si

Društvo ko-RAK.si je javnost o različnih temah redno obveščalo preko sporočil za medije, novinarskih konferenc, preko objav na Facebooku in spletni strani www.ko-rak.si (teme: 12 nasvetov Evropskega kodeksa proti raku, tobak, kajenje in rak pljuč, rak mod in drugi moški raki, HPV in rak materničnega vratu, rak debelega črevesa in danke, melanom, rak dojk, gibanje in telesna teža, …). Poleg tega so soorganizirali Festival zdravja (in znotraj le-tega Sejem zdravja 7. 4.), 17. 11. pa so osvetlili občinsko stavbo MONG in dvorec Coronini v Šempetru pri Gorici ob 20. obletnici delovanja programa Zora.

Izvedli so tudi več usposabljanj strokovnega osebja in sicer:

- 17. 3. strokovno srečanje na temo raka debelega črevesa in danke,

- 6. 4. strokovno srečanje na temo raka pljuč,

- 21. 9. strokovno srečanje Briški izzivi,

- 30. 11. strokovno srečanje na temo raka prostate.

ŠENT – Goriška regija

ŠENT – Goriška regija: zaposleni iz 6 različnih programov so predstavljali mrežo socialno varstvenih storitev in programov za duševno zdravje različnim ciljnim skupinam: Študentje PeF – Koper, Koordinatorji obravnave v skupnosti, predstavnikom EZTS, »Person First«, ki poteka v okviru programa Evropske unije Erasmus+ in jo vodi konzorcij zavetišč in služb za duševno zdravje iz devetih držav, strokovni delavci v okviru zdravstvenih ustanov, dijakom Srednje zdravstvene šole Nova Gorica, strokovnim delavcem društva ŠENT iz celotne države, študentom Medicinske fakultete, študentom PeF – Ljubljana, študentom Fakultete za socialno delo, strokovnim delavcem na CZOPD Ljubljana, mreži CPZOPD iz celotne Slovenije, laična in strokovna javnost v okviru lokalnih dogodkov. Izvedeno je bilo več strokovnih usposabljanj za svoje zaposlene za delo z različnimi ranljivimi skupinami ter spoznavanje njihov potreb. Javnost so osveščali o potrebah, dogodkih in aktivnostih preko sporočil za medije, objav na socialnih omrežjih in spletni strani sent.si.

Društvo vojnih invalidov Severne Primorske

V glasilu POZDRAV POMLADI je društvo informiralo članstvo o možnosti uveljavljanja pravic iz Zakona o vojaških invalidih, Zakona o pokojninskem in invalidskem zavarovanju, Zakona o zdravstvenem varstvo in zdravstvenem zavarovanju, Zakon o RTV naročnini, Zakon o pravilih cestnega prometa. Veliko podpornih informacij so nudili invalidom tudi z izmenjavo medsebojnih izkušenj.

Društvo gluhih in naglušnih Severne Primorske

Društvo gluhih in naglušnih Severne Primorske je ozaveščalo o problematiki izgube sluha na stojnicah in na delavnicah po osnovnih šolah.

1. Zdravstveno varstvo in rehabilitacijski programi, skrb za zdravje

Mestna občina Nova Gorica

Mestna občina Nova Gorica je skupaj z Zdravstvenim domom Nova Gorica, Centrom za krepitev zdravja Nova Gorica, Nacionalnim inštitutom za javno zdravje, Območno enoto Nova Gorica, Mladinskim centrom Nova Gorica, Športno zvezo Nova Gorica in Društvom KoRAK.si organiziralo prireditev »Festival zdravja«, ki je potekala od 2. do 7. aprila 2023. Festival zdravja se je 7. aprila zaključil na Bevkovem trgu s Sejmom zdravja, na katerem je sodelovalo več kot 40 javnih institucij in nevladnih organizacij. Festival zdravja je potekal pod geslom »Zdravje za vse«. Namen festivala zdravja je predvsem promocija zdravja in spodbujanje občank in občanov k zdravemu načinu življenja in skrbi za zdravje v vseh življenjskih obdobjih. Predstavljeni programi so bili športne, vzgojno – izobraževalne narave in svetovanja, ki so lahko vsem v pomoč pri skrbi za zdravje.

Zaposleni občinske uprave so se udeležili nekaterih dobrodelnih prireditev (npr. Tečem, da pomagam, Goricatlon..) ali kot prostovoljci pomagali ranljivim skupinam.

Center za socialno delo Severna Primorska

Zaposleni so se udeležili dobrodelne prireditve »Tečem, da pomagam« v maju 2023, ter dobrodelne tekaške prireditve »Goricatlon« v decembru 2023.

Varstveno delovni center Nova Gorica

Varstveno delovni center Nova Gorica je sodeloval z Društvom Tačke pomagačke. Terapevtski pari so obiskovali tako uporabnike z motnjo v duševnem razvoju kot osebe po poškodbi glave. Srečanja so potekala večkrat mesečno v enotah Goriški center, Solkan ter Stara Gora. Na novo so pričeli sodelovati z društvom »Circolo Ippico Preval« iz Italije, kjer je za uporabnike potekala ježa konj.

Uporabniki VDC Nova Gorica so sodelovali v Specialni olimpijadi Slovenije. S tem so poskrbeli tudi za ohranjanje psihofizičnih sposobnosti in vsesplošno socializacijo oseb z motnjami v duševnem in telesnem razvoju. V mesecu maju so sodelovali na regijskih igrah v elementih košarke ter na MATP igrah, namenjenim osebam s težko ali kombinirano motnjo v duševnem razvoju.

Medobčinsko društvo slepih in slabovidnih Nova Gorica

MDSSNG je izvajalo osebno asistenco po Zakonu o osebni asistenci.

Društvo za pomoč osebam s posebnimi potrebami Stara Gora

V Stari Gori so bili predani novozgrajeni prostori za oddelek invalidne mladine in rehabilitacije, pričelo se je z gradnjo in otvoritvijo novega dvigala za VDC Stara Gora. Prostori Oddelka za invalidno mladino Stara Gora so bili preseljeni v novo zgrajeno stavbo, medtem ko so v zidanem paviljonu ostale ambulantne dejavnosti. Društvo si bo prizadevalo spodbuditi vodstvo bolnišnice k adaptaciji tega paviljona, saj ga je potrebno prilagoditi novim programom.

ŠENT – Goriška regija

ŠENT, Dnevni center za ljudi s težavami v duševnem zdravju Nova Gorica redno izvaja različne aktivnosti za izboljšanje telesnega in duševnega zdravja (delavnice na temo duševnega zdravja, vaje za krepitev spomina, športno-rekreativne dejavnosti), organizirali so predavanja na temo škodljive rabe alkohola, premagovanja tesnobe in sprostitvenih tehnik. Aktivno so sodelovali na dogodkih kot so Festival zdravja, Festival duševnega zdravja in V znanju in povezovanju je moč.

Društva vojnih invalidov Severne Primorske

Društvo vojnih invalidov Severne Primorske je v okviru posebnega socialnega programa vojnim invalidom sofinanciralo zdraviliške storitve oziroma namestitev v naravnih ali klimatskih zdraviliščih in prehrano ter terapevtske storitve po predlogu osebnega zdravnika ali specialista. Ohranjevanje zdravja in zdravljenje je bilo stacionarno z bivanjem v zdravilišču ali dnevno opravljanje terapij v zdravilišču brez bivanja ali pri specialistu, ki opravlja tovrstne storitve. Sofinanciranje teh storitev je temeljilo na upoštevanju Pravilnika o merilih za sofinanciranje posebne pomoči in vključevanja uporabnikov v posebne socialne in druge programe ZDVIS in društev vojnih invalidov. Vojni invalidi so koristili terapije pri specialistih v Novi Gorici in Solkanu.

Severno primorsko društvo za cerebralno paralizo

Severno primorsko društvo za cerebralno paralizo je v letu 2023 organiziralo dve terapevtski koloniji, eno v zdravilišču Laško, drugo pa v Elerjih nad Ankaranom. V kolonijah so izvajali aktivnosti za vse udeležence. Organizirano je bilo varstvo s spremljevalci in fizioterapija ter obisk tehničnega muzeja v Celju. V Elerjih pa je bil izveden ribji piknik na ladjici s panoramsko vožnjo. V vsaki koloniji so imeli še predavanje za starše in skrbnike.

1. Strokovno – podporne službe in pripomočki

Medobčinsko društvo slepih in slabovidnih Nova Gorica

Za slepe, slabovidne ter njihove svojce so izvajali rehabilitacijske storitve za čim bolj kakovostno in neodvisno življenje. Izvedli so tridnevni rehabilitacijski seminar za slepe in slabovidne ter njihove svojce. Nudili so pomoč slepim in slabovidnim pri uveljavljanju in dobavi tehničnih pripomočkov preko Zavoda za zdravstveno zavarovanje Slovenije in upravne enote.

Društvo ko-RAK.si

Kot partner so sodelovali pri projektu PRO-NET, s katerim se pod okriljem Ministstva za javno upravo kreira spletna platforma za prostovoljstvo. Projekt se je zaključil junija 2023.

ŠENT – Goriška regija

ŠENT – je v okviru tekočega, rednega vsakodnevnega izvajanja socialnovarstvenih programov in

Zaposlitvenega centra izvajal programe: Stanovanjska skupina za mlade s težavami v duševnem zdravju, Dnevni center za osebe s težavami v duševnem zdravju, Dnevni center za uporabnike prepovedanih drog, Terensko delo z uporabniki prepovedanih drog, Zavetišče za brezdomce, zaposlitveni center ŠentValid, Goriška varna soba.

Društvo vojnih invalidov Severne Primorske

V sklopu posebnega socialnega programa so pomagali najbolj socialno ogroženim vojnim invalidom pri odpravljanju njihovih stisk na socialnem, zdravstvenem, stanovanjskem in eksistencialnem področju ter jim omogočili lažjo premostitev nepredvidenih težkih okoliščin za njihov kvalitetnejši vsakdan. V skladu s Standardnimi pravili OZN o izenačevanju možnosti invalidov je naloga države, da iz državnih sredstev zagotavlja ortopedske in druge tehnične pripomočke vsem državljanom in s tem tudi invalidom ne glede na spol in vrsto invalidnosti ter skrbi za razvoj ustrezne mreže servisnih služb za samostojnejše življenje invalidov. Storitve države v praksi ne zadovoljujejo vseh potreb vojnih invalidov, zato je ta poseben socialni program dopolnilo javni službi za izboljšanje socialnih in zdravstvenih pogojev življenja in bivanja vojnih invalidov.

1. Vzgoja in izobraževanje

Medobčinsko društvo slepih in slabovidnih Nova Gorica

MDSSNG je v letu 2023 izvajalo izobraževanja za uporabo sodobne informacijsko komunikacijske tehnologije uporabnikov LUNG-a, Pokrajinske zveze društev upokojencev Severne Primorske v Braniku, Trnovem in Novi Gorici. Sodelovali so tudi na Paradi učenja v Novi Gorici.

ŠENT – Goriška regija

ŠENT, Stanovanjska skupina za mlade je spodbujala mladostnike vključene v program v dokončanje izobrazbe.

Dnevni center za ljudi s težavami v duševnem zdravju je redno izvajal delavnice vseživljenjskega učenja, z namenom pridobivanja veščin za samostojno življenje v domačem okolju. Uporabnike so spodbujali k vključevanju v neformalne oblike izobraževanja, ki jih izvaja LUNG (digitalno opismenjevanje, tečaji tujih jezikov).

Društvo vojnih invalidov Severne Primorske

Društvo vojnih invalidov Severne Primorske je zagotavljalo neformalno posredovaje potrebnih informacij in znanja, ki so pomembni pri premagovanju (vsakodnevnih) življenjskih težav, kar pripomore k samostojnejšemu življenju vojnih invalidov. Dejavnosti so usmerjali k spodbujanju aktivnega ukvarjanja z lastnim položajem za iskanje rešitev članov oz. vojnih invalidov. Z usposabljanjem so prostovoljcem zagotavljali znanja in informacije, ki so jim in jim bodo koristila pri delu z vojnimi invalidi oziroma pri izvajanju posebnih socialnih programov, s ciljem izboljšanja kvalitete izvajanja posebnih socialnih programov.

1. Delo, zaposlitev, materialna in socialna varnost

Zavod RS za zaposlovanje, OE Nova Gorica

Zavod RS za zaposlovanje, OE Nova Gorica (v nadaljevanju: ZRSZ) je v letu 2023 izvajal naslednje aktivnosti:

* informativne delavnice za novo prijavljene brezposelne osebe (delavnice so potekale na daljavo preko MS teams)
* sodelovanje ZRSZ pri zaposlovanju brezposelnih invalidov (soočenja z delodajalci, predselekcije kandidatov) / ZRSZ,
* vključevanje brezposelnih invalidov v aktualne programe APZ/ ZRSZ,
* računalniško opismenjevanje brezposelnih invalidov/ ZRSZ,
* zdravstveno zaposlitveno svetovanje/ ZRSZ,
* rehabilitacijsko svetovanje, aktivno sodelovanje z izvajalci zaposlitvene rehabilitacije, rehabilitacijske komisije, priprava ocen zaposlitvenih možnosti za brezposelne in zaposlene invalide/ ZRSZ,
* sodelovanje z društvi, invalidskimi podjetji, zaposlitvenim centrom in drugimi deležniki s področja zaposlovanja invalidov/ ZRSZ,
* sodelovanje s CSD pri obravnavi skupnih strank, izvajanje timskih obravnav in komisij za ugotavljanje začasne nezaposljivosti,
* izvedba računalniškega opismenjevanja za brezposelne in prijavljene na Zavodu RS za zaposlovanje, v okviru aktivne politike zaposlovanja.

Zavod GO!2025

V skladu z Zakonom o zaposlitveni rehabilitaciji in zaposlovanju invalidov so v zavodu potekale aktivnosti povezane s področnim zakonom zaposlitvene rehabilitacije enega rehabilitanta. Dvanajstmesečno usposabljanje (od aprila 2023 do marca 2024), je sestavni del programa zaposlitvene rehabilitacije, ki ga izvaja IP Posočje d.o.o. na podlagi odločbe Ministrstva za delo, družino, socialne zadeve in enake možnosti. Rehabilitant je usposabljanje pod vodstvom mentorice (zaposlene v javnem zavodu GO! 2025) izvajal v okviru projekta Xcenter ter skrbel za organizacijo in izvedbo delavnic ter sodeloval pri oblikovanju kulturnega programa Xcentra.

Center za socialno delo Severna Primorska

Center za socialno delo Severna Primorska je decembra 2023 zaposlil nove sodelavke za dolgotrajno oskrbo.

Varstveno delovni center Nova Gorica

Varstveno delovni center Nova Gorica že 32 let nudi podporo integrirano zaposlenim uporabnikom. Najdlje časa sta zaposleni uporabnici v Domu upokojencev Gradišče in v Splošni bolnišnici dr. Franca Derganca. Trije uporabniki so zaposleni v trgovini OBI Nova Gorica.

ŠENT – Goriška regija

ŠENT,Zaposlitveni center ŠentValid: delovanje zaposlitvenega centra in sodelovanje z delodajalci na področju zaposlovanja invalidov (10 invalidov in 4 mentorji) in omogočanje uveljavljanja kvotnega zaposlovanja invalidov.

V letu 2023 se je zaključil projekt Ministrstva za zdravje – Nadgradnja mobilnih enot na področju drog in zasvojenosti, katerega cilj je bilo med drugim tudi zaposlovanje težje zaposljivih ljudi, ki uporabljajo droge.

Društvo vojnih invalidov Severne Primorske

Starostna struktura vojnih invalidov presega 85 let, kar od društva zahteva vse večjo krepitev podpornih članov, ki preko socialne mreže izvajajo samopomoč (obiski pri invalidih na domu, reševanje njihovi problemov). V ta namen so v društvu v lanskem letu izvajali usposabljanja za podporno laično mrežo njihovih podpornih članov.

Društvo gluhih in naglušnih Severne Primorske

S podjetjem Racio d.o.o. in ZRSZ so sodelovali pri zaposlitveni rehabilitaciji oseb z izgubo sluha.

1. Družinsko življenje in spoštovanje osebne integritete

Medobčinsko društvo slepih in slabovidnih Nova Gorica

MDSSNG je v letu 2023 za slepe in slabovidne ter starejše od 65 let iz Mestne občine Nova Gorica izvajalo prevoze in spremljanje v okviru programa Pomoč pri premagovanju gibalnih in komunikacijskih ovir.

Poleg omenjenega programa pa je društvo izvajalo socialno varstveno storitev GO ŠOFER – brezplačne prevoze za starejše od 65 let iz Mestne občine Nova Gorica in nimajo možnosti prevoza za nujna vsakodnevna opravila (obisk zdravnika, javnih ustanov, banke, trgovine..). Sredstva za izvajanje brezplačnih prevozov za starejše zagotavlja Mestna občina Nova Gorica na podlagi Javnega razpisa za sofinanciranje brezplačnih prevozov za starejše.

ŠENT – Goriška regija

ŠENT, Terensko delo z uporabniki nedovoljenih drog: v letu 2023 je delovala skupina Zasvojc.si, - skupina za samopomoč in samorazvoj svojcev uporabnikov prepovedanih drog. V sklopu istega programa je delovala skupina Podporc.Si, ki je namenjena samopomoči ter samorazvoju ljudi z izkušnjo uporabe drog oz. zasvojenosti.

V Dnevnem centru za ljudi s težavami v duševnem zdravju je zaživela Skupina za samopomoč za svojce z namenom nudenje medsebojne pomoči in podpore.

Društvo vojnih invalidov Severne Primorske

V društvo so krepili medsosedsko pomoč. Za izvajalce medsosedske pomoči so izvedli dopolnilna usposabljanja.

Severnoprimorsko društvo za cerebralno paralizo

Konec leta so za vse člane organizirali obisk Dedka Mraza.

1. Kultura, šport rekreacija, religija

Goriška knjižnica Franceta Bevka Nova Gorica

Invalidi oz. uporabniki s posebnimi potrebami so ob predložitvi ustreznega dokazila oproščeni plačila članarine. Isto velja tudi za varstveno delovne centre in njihove varovance.

Knjižnico so redno obiskovali predvsem varovanci VDC Nova Gorica, katerim so v knjižnici pomagali in svetovali pri izbiri primernih knjig in drugega gradiva. Bibliobus je redno obiskoval VDC Solkan in VDC Nova Gorica, Domova starejših občanov na Gradišču nad Prvačino in v Mirnu ter terapevtsko skupino »Skupnost Srečanja« (komuna).

Vsako leto, v okviru projekta Rastem s knjigo, obiščejo knjižnico sedmošolci OŠ PP Kozara. Z učenci nižjih razredov OŠ PP Kozara so sodelovali skozi vse leto (projekt OŠ Kozara na obisku): obisk in ogled knjižnice, prirejen ogled Bevkove sobe. Mesečno so obiskovali tudi Pravljično sobo, kjer so jim prebrali tematsko pravljico. V pravljični sobi vsako leto poteka tudi slavnostna podelitev priznanj za učence, ki so prebirali knjige v okviru projekta Bralna značka. Redno sodelujejo tudi pri projektu Bralnice pod slamnikom.

Ranljivim skupinam so omogočili tudi storitev Knjiga na dom, ki je namenjena vsem, ki bi radi brali, a ne morejo oziroma s težavo obiščejo knjižnico zaradi invalidnosti, težje bolezni ali starosti.

Izvajali so jo na območju Nove Gorice in okolice (v občinah Nova Gorica, Brda, Kanal, Miren-Kostanjevica, Šempeter-Vrtojba, Renče-Vogrsko) in je brezplačna. Namenjena je članom knjižnice, članstvo pa se lahko uredi tudi ob prvem obisku knjižničarja.

Članom knjižnice, ki zaradi zdravstvenih in drugih težav niso mogli priti v knjižnico, so omogočili dostavo gradiva na dom (storitev »Knjiga na dom«).

Priporočali so uporabo Biblosa, ki omogoča lažje branje slabovidnim. V letu 2020 so pridobili tudi Audibook, ki omogoča izposojo zvočnih knjig v slovenskem jeziku na daljavo preko mobilne aplikacije.

Uporabnike so spodbujali k uporabi e-virov, ki jih ponuja knjižnica in so dostopne na računalnikih v naših knjižnicah ali pa od doma (dostop na daljavo). Z uporabo elektronskih podatkovnih zbirk lahko hitro dostopajo do želenih informacij in jih na enostaven način tudi uporabijo (<https://gkfb.si/e-viri/knjiznica-ponuja> ).

Posebej so spodbujali uporabo in raziskovanje e-virov, ki jih soustvarja knjižnica: [Album Slovenije - osebni spomini 20. stoletja](https://gkfb.si/e-viri/knjiznica-soustvarja/74-album-slovenije), [Obrazi slovenskih pokrajin](https://gkfb.si/e-viri/knjiznica-soustvarja/75-obrazi-slovenskih-pokrajin), [Dobreknjige.si – slovenske splošne knjižnice priporočamo](https://gkfb.si/e-viri/knjiznica-soustvarja/76-dobreknjige), [Europeana 1914–1918](https://gkfb.si/e-viri/knjiznica-soustvarja/77-europeana), [Kamra](https://gkfb.si/e-viri/knjiznica-soustvarja/78-kamra), [dLib](https://gkfb.si/e-viri/knjiznica-soustvarja/87-dlib), [Virtualna knjižnica Slovenije (Cobiss+)](https://gkfb.si/e-viri/knjiznica-soustvarja/95-virtualna-knjiznica-slovenije-cobiss-opac) (<https://gkfb.si/e-viri/knjiznica-soustvarja> ). Nekateri e-viri vabijo k sodelovanju uporabnikov s prispevanjem spominov, fotografij, zgodb, znanja itd.

Zavod GO!2025

Posredovanje kulturnih dobrin ranljivim skupinam je bila v programih JZ GO! 2025 upoštevana predvsem skozi programske nosilce, kjer je za izpostaviti projekte: R.O.R. festival in Taktilna galerija. Festival R.o.R. se je v letu 2023 zavzemal tudi za vključevanje ranljivih skupin, zaradi česar je bilo eno od prizorišč festivala Dom upokojencev Nova Gorica, kjer so avtorji Lavoslava Benčić, Simon Macuh in Tim Bučar z varovanci doma izvedli delavnico elektromagnetnega mapiranja ter dan končali z interaktivnim performansom Ogrinjalo za nevidno in neslišno.

Pri projektu Taktilna galerija Goriški muzej že dlje časa sodeluje z Medobčinskim društvom slepih in slabovidnih Nova Gorica, še posebej je na tem področju aktiven kustos pedagog David Kožuh, ki v okviru različnih projektov skuša umetnost približati tej ranljivi skupini. Njim, pa tudi drugim osebam z različnimi oblikami oviranosti, pa je namenjen projekt Taktilna galerija, ki je vpisan tudi v prijavni knjigi oz. zmagovalni knjigi za Evropsko prestolnico kulture v letu 2025.

Goriški muzej Kromberk Nova Gorica

V letu 2023 je Goriški muzej Kromberk Nova Gorica izvedel naslednje aktivnosti:

* marec 2023: Prilagoditev razstave GO\*S50-60 z maketo Nove Gorice. Nastala je v sodelovanju z Medobčinskim društvom slepih in slabovidnih Nova Gorica in Pedagoško fakulteto Univerze na Primorskem. Po uvodni predstavitvi v atriju Občinske palače v Novi Gorici smo maketo umestili na samo razstavo.
* december 2023: Prilagoditev razstave GO\*S50-60 z maketo nekdanje opekarne oz. frnaže. Nastala je na našo pobudo in ob sodelovanju Strojne, prometne in lesarske šole Nova Gorica ter društva MDSS NG. Ob sami predstavitvi, v avli Občinske palače smo za slepe in slabovidne organizirali tudi vodstvo. Maketo smo nato umestili na samo razstavo.
* v okviru vodstev po zbirkah Goriškega muzeja so organizirali nekaj prilagojenih vodstev za različne ranljive skupine. Gostili so člane MDSS NG, VDC Nova Gorica in učence iz socialno šibkih družin.
* maja so podpisali z Zavodom GO! 2025 pogodbo o pripravi projekta Taktilna galerija v okviru Evropske prestolnice kulture 2025. Jeseni so organizirali dve srečanji med uporabniki z okvaro vida in umetniki, ob tem so imeli tudi vodstvo po stalni zbirki in drugih prilagoditvah na Gradu Kromberk.

Do konca leta so želeli dodati na železniški postaji Nova Gorica rampo za vstop v Muzejsko zbirko Kolodvor za osebe na vozičkih, a so po prejetih informacijah o prenovi postaje in posledično perona projekt opustili, saj bo po prenovi dostopnost urejena v skladu z veljavno zakonodajo.

Slovensko narodno gledališče Nova Gorica

V Slovenskem narodnem gledališču Nova Gorica so invalidom tudi v letu 2023 omogočili 20% popusta pri nakupu vstopnic.

Javni sklad RS za kulturne dejavnosti

Javni sklad RS za kulturne dejavnosti (v nadaljevanju: JSKD) je ustanova, ki uresničuje nacionalni interes na področju ljubiteljskega kulturno umetniškega ustvarjanja in poustvarjanja. Predstavlja odlično organizirano kulturno, izobraževalno, svetovalno in posredniško institucijo za različne ljubiteljske kulturno-umetniške prakse. Sistem JSKD-ja je vsestransko odprt in omogoča predstavitve vsem starostnim in narodnostnim skupinam. V programe JSKD (pregledna srečanja, festivale, razstave, ex tempore, literarni večeri, izobraževanja …) se redno vključujejo invalidne osebe in posamezniki drugih ranljivih skupin.

JSKD deluje na področju ljubiteljske kulture, v kulturna društva so vključene številne osebe s statusom invalida. So aktivni člani gledaliških, lutkovnih, pevskih zborov, likovnih, literarnih, plesnih in folklornih skupin, orkestrov … Vključenost in ukvarjanje z ustvarjalnimi prostočasnimi dejavnostmi jim omogoča krepitev socialnih vezi, medgeneracijsko povezovanje in socialno vključenost – to so vrednote za katere se s svojim delovanjem aktivno zavzema tudi JSKD.

Varstveno delovni center Nova Gorica

Košarkarska ekipa VDC Nova Gorica je nadaljevala s skupnimi treningi s Košarkarskim društvom Nova Gorica mladi. Ekipa košarkarjev je sodelovala tudi v mednarodnem košarkarskem prvenstvu »Bomba«, ki našo ekipo povezuje z ekipami iz območja Furlanije Julijske krajine.

Medobčinsko društvo slepih in slabovidnih Nova Gorica

V letu 2023 je MDSSNG izvedlo naslednje aktivnosti:

* dvodnevna likovna kolonija za slepe in slabovidne,
* ogledi različnih gledaliških predstav, razstav in prireditev,
* soorganizacija rekreativnih prireditev Tečem, da pomagam in Kolesarim, da pomagam,
* slepim in slabovidnim so omogočili treninge in rekreacijo v steznem kegljanju, vrtnem kegljanju, pikadu in organizirali pohode,
* organizirali so predstavitve in preizkus dvoranskega plezanja ter raftinga za slepe in slabovidne,
* slepim in slabovidnim so omogočili, da so se le ti udeležili tudi verskih srečanj.

Društvo za pomoč osebam s posebnimi potrebami Stara Gora

Društvo za pomoč osebam s posebnimi potrebami Stara Gora je v mesecu septembru 2023 skupaj z Medobčinskim društvom Sožitje Nova Gorica in društvom Anffas iz Gorice Italija, organiziralo tradicionalni pohod invalidov z duševnimi in telesnimi težavami. Pot je potekala iz ustanove, kjer so nastanjeni uporabniki včlanjeni v Anffas (občina Gorica IT) – Rafut (občina Nova Gorica) – Šempeter pri Gorici (občina Šempeter – Vrtojba) in z zaključkom v Gorica (IT). Z naše strani so sodelovali invalidi iz Oddelka za invalidno mladino Stara Gora, VDC Stara Gora in Nova Gorica ter člani Sožitja Nova Gorica.

V mesecu juliju so na Oddelku za invalidno mladino Stara Gora organizirali praznovanje rojstnih dni vseh tam ležečih otrok z najtežjimi duševnimi in telesnimi anomalijami. Društvo je sodelovalo z Mednarodno organizacijo klovnov Rdeči noski, ki so prireditev še popestrili. Prisotni so bili tudi vsi zaposleni na oddelku in svojci otrok.

Društvo za pomoč osebam s posebnimi potrebami Stara Gora je v sodelovanju z italijanskim društvom Anffas iz Gorice IT, občino Gorica (IT), občino Šempeter – Vrtojba izvedlo drugi pohod 10.000 korakov za zdravje – v mesecu oktobru.

Društvo je ponovno sodelovalo pri organizaciji in spodbujanju skupnega projekta gledališke dejavnosti med Društvom Anffas – Gorica (IT), VDC Nova Gorica ter Sožitjem Nova Gorica.

Društvo ko-RAK.si

Društvo ko-RAK.si je 30. 9. organiziralo 9. Goriški tek in hojo za upanje – dobrodelni dogodek, s katerim se je zbiralo sredstva za onkološki oddelek Splošne bolnišnice Franca Derganca Nova Gorica. Trase so bile prilagojene tudi za uporabnike invalidskih vozičkov.

Kot partner so sodelovali pri projektu Vsi cvetovi bodočnosti so v semenu sedanjosti, s katerim se pod okriljem LAS urejata SReČNA hiša na Fobškem kalu in predvsem okoliški gozd, ki je namenjen programom za ranljive skupine in na splošno za vse, ki želijo storiti kaj dobrega za svoje zdravje. Projekt se je zaključil avgusta 2023.

ŠENT – Goriška regija

V Dnevnem centru za ljudi s težavami v duševnem zdravju uporabniki sodelujejo na športno-rekreativnih dejavnostih, ki potekajo po rednem programu. Udeležujejo se gledaliških predstav SNG ter Filmskega gledališča (abonma), različnih kulturnih prireditev, razstav, sodelujejo na likovnih delavnicah in ex-tempore. V okviru Festivala duševnega zdravja so v Goriški knjižnici Franceta Bevka postavili razstavo likovnih in ročnih del Umetnost in duševno zdravje.

Uporabniki iz treh Šentovih programov (Terensko delo z uporabniki prepovedanih drog, Dnevni center za uporabnike prepovedanih drog, Stanovanjska skupina za mlade) ter društva Ozara, so se tedensko sestajali na športnih srečanjih (treningih), kjer so imeli možnost igranja nogometa, košarke ali badmintona.

Društvo vojnih invalidov Severne Primorske

V društvu so 1 x tedensko izvajali igre pikada, na strelišču v Solkanu so potekale 2 x tedensko vadbe v streljanju z zračno puško. Organizirali so tekmovanje ob Dnevu borca z udeležbo 35 tekmovalcev, udeležili so se strelskega tekmovanja v Gornjem Doliču, strelskega tekmovanja Društva veteranov Sever v Solkanu in v Ajbi ob Dnevu državnosti, strelskega tekmovanja Zveze slovenskih častnikov v Trbovljah in DVI Zasavje. Udeležili so se tekmovanja v pikadu v Celju.

Severno primorsko društvo za cerebralno paralizo

Člani so imeli vso sezono omogočeno para plavanje v Javnem zavodu za šport Nova Gorica. V Brjah je Društvo Sonček izvajalo terapevtsko jahanje, žal je v zmanjšanem obsegu, saj imajo velike težave pri iskanju terapevta, ki ga potrebujejo nekateri zaradi slabšega sedenja na konju.

Dve članici sta aktivno tekmovali, ena v tenisu, druga pa v sedečem rokometu. Nekaj jih je tekmovalo tudi v plavanju.

**ZAKLJUČEK**

V poročilo o izvajanju aktivnosti iz SND smo vključili tiste aktivnosti, ki so bile izvedene v letu 2023. Tudi v letu 2023 je bilo na področju izenačevanja možnosti invalidov in njihovega aktivnega vključevanja v družbo veliko narejenega. Skupaj z invalidskimi društvi in organizacijami (vladnimi ter nevladnimi) stremimo k povezovanju in medsebojnemu sodelovanju. Razumevanje njihovih specifičnih potreb je ključnega pomena pri hitri in učinkoviti odpravi ovir v lokalnem okolju, bodisi tistih vezanih na fizično dostopnost ali dostopnost do informacij ter storitev. V občinski upravi je vse bolj prisotno zavedanje o pomembnosti vključevanja omenjenih skupin pri načrtovanju projektov in investicij, kar potrjuje tudi izvedba nekaterih nalog in aktivnosti iz SND.

Gradivo pripravili:

Tamara Simčič (Oddelek za družbene dejavnosti Mestne občine Nova Gorica) v sodelovanju z oddelki in službami občinske uprave, javnimi zavodi, katerih ustanoviteljica je MONG, drugimi javnimi zavodi in nekaterimi invalidskimi ter nevladnimi organizacijami.